  Руслан Нуриахметов Майя Бывальцева Удмуртиысь дышетскисьёсты 23-тӥ тулыспаллы ӟечкылан открыткаос суреданъя вожвылъяськонэ пыриськыны ӧтё. «Защитники Отечества» конкурс Атыкай музъемез утисьёслы сӥзем праздниклы 100 ар тырмонлы сӥземын. Со сярысь Вормон музейлэн пресс-службаез ивортӥз. Вань суредъёс Вормон музейлэн онлайн-адӟытоназ пырозы но 11-тӥ тулыспалэ ужъюртлэн нимлыко сайтаз поттэмын луозы. Вотэсын пукисьёс аьсэлы кельшымонзэ бырйыны но, ӟечкылан кылъёс гожтыса, сое асьсэлэн матысь адямиоссылы, эшъёссылы но ужъюлтошъёссылы электрон почта пыр келяны быгатозы. Дунъясьёсын быръем устоосыз ужъёс праздник открыткаос лэсьтыны инъет луозы. Вожвылъяськон арлыдъя куинь группаосын мыноз: 7-10 арес, 11-14 арес, 15-17 арес. Куриськонъёсты 6-тӥ тулыспалозь кутозы. Открыткаез пӧртэм амалэн лэсьтыны луоз – акварель, тушь, карандаш, гуашь, компьютер графика но мукет. Пинал суредасьёс азьвыл но туала геройёсты, ожтӥрлыкез но техникаез, данъетъёсты, праздниклэсь валтӥсь тодметпусъёссэ – георгиевской лентаез, лавр ваез, кизилиез – возьматыны быгато. Конкурс сярысь рос-прос тодыны татын луэ. Вормон музеен но Юнармиен радъям конкурслы йылпумъянъёс 23-тӥ тулыспалэ лэсьтозы. Вань пыриськисьёс дипломъёс но таукаронъёс басьтозы, нош вормисьёс – печатлам коллекционной открыткаосын бичет. Тодэ вайытом, тулыспалэ Удмуртиын улӥсь удмурт кылэз тодӥсь яке дышетӥсь 5-14 аресъем пиналъёс творчествоя элькун вожвылъяськонэ пыриськыны быгатозы.  Тегъёс: Удмуртия пиналъёс вожвылъяськон праздникъёс Россия  